Forslag til RÅDETS FORORDNING om ændring af forordning (EF) nr. 2398/97 om indførelse af en endelig antidumpingtold på importen af sengelinned af bomuld med oprindelse i Egypten, Indien og Pakistan

(forelagt af Kommissionen)

BEGRUNDELSE

1. Rådet indførte ved forordning (EF) nr. 2398/97 en endelig antidumpingtold på importen af sengelinned af bomuld med oprindelse i Egypten, Indien og Pakistan. I undersøgelsen, som førte til indførelsen af ovennævnte told, anvendtes der stikprøver i overensstemmelse med artikel 17 i forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab, i det følgende benævnt grundforordningen.

2. I henhold til artikel 11, stk. 4, i grundforordningen er det ikke muligt at iværksætte en fornyet undersøgelse vedrørende nye eksportører, når der har været anvendt stikprøver i undersøgelsen. Men for at sikre lige behandling af alle ægte nye eksporterende producenter og de samarbejdsvillige selskaber, som ikke indgik i den stikprøve, der anvendtes ved ovennævnte undersøgelse, fastsattes det i artikel 3 i forordning (EF) nr. 2398/97, at hvis nye eksporterende producenter over for Kommissionen fremlægger tilstrækkelige beviser for, at de opfylder tre grundlæggende krav (nemlig at de ikke eksporterede de pågældende varer i undersøgelsesperioden, ikke er forretningsmæssigt forbundet med eksporterende producenter, der er omfattet af foranstaltningerne, samt faktisk har eksporteret de pågældende varer eller har indgået kontraktlige forpligtelser til at eksportere efter undersøgelsesperioden), kan Rådet indrømme sådanne nye eksporterende producenter det vejede gennemsnit af den toldsats, der gælder for samarbejdsvillige selskaber, som ikke indgik i stikprøven. Dette gøres med en ændring af artikel 1, stk. 3, i forordning (EF) nr. 2398/97 ved at tilføje de nye eksporterende producenter til listen i bilag I til den pågældende forordning.

3. Kommissionen modtog flere anmodninger fra Indien om status som nye eksportører. Det fremgik af en undersøgelse af disse anmodninger og i påkommende tilfælde af de fremlagte beviser, at tre af de pågældende selskaber opfyldte alle relevante krav.

4. Kommissionen foreslår derfor, at Rådet vedtager vedlagte forslag til forordning om ændring af artikel 1, stk. 3, i forordning (EF) nr. 2398/97 ved at tilføje disse tre nye eksporterende producenter til listen i bilag I til den pågældende forordning.

Forslag til

RÅDETS FORORDNING

om ændring af forordning (EF) nr. 2398/97 om indførelse af en endelig antidumpingtold på importen af sengelinned af bomuld med oprindelse i Egypten, Indien og Pakistan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1],

[1] EFT L 56 af 6.3.1996, s. 1. Forordningen er senest ændret ved forordning (EF) nr. 905/98 (EFT L 128 af 30.4.1998, s. 18).

under henvisning til artikel 3 i Rådets forordning (EF) nr. 2398/97 af 28. november 1997 om indførelse af en endelig antidumpingtold på importen af sengelinned af bomuld med oprindelse i Egypten, Indien og Pakistan [2],

[2] EFT L 332 af 4.12.1997, s. 1.

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 2398/97 en endelig antidumpingtold på importen til Fællesskabet af sengelinned af bomuld henhørende under KN-kode ex 6302 21 00, ex 6302 22 90, ex 6302 31 10, ex 6302 31 90 og ex 6302 32 90 med oprindelse i bl.a. Indien. Der anvendtes stikprøveteknik for de indiske eksporterende producenter, og der indførtes individuelle toldsatser fra 2,6% til 24,7% for selskaberne i stikprøven, medens der for andre samarbejdsvillige selskaber, som ikke indgik i stikprøven, indførtes en vejet gennemsnitlig toldsats på 11,6%. Der indførtes en toldsats på 24,7% for selskaber, der enten ikke gav sig til kende, eller som ikke udviste samarbejdsvilje i forbindelse med undersøgelsen.

(2) Artikel 3 i forordning (EF) nr. 2398/97 fastsætter, at hvis en ny eksporterende producent fremlægger tilstrækkelige beviser for, at han

- ikke eksporterede de i artikel 1, stk. 1, i den pågældende forordning beskrevne varer til Fællesskabet i undersøgelsesperioden (1. juli 1995 til 30. juni 1996),

- ikke er forretningsmæssigt forbundet med nogen af de eksportører eller producenter i eksportlandet, som er pålagt antidumpingtold ved den pågældende forordning, og

- faktisk har eksporteret de pågældende varer til Fællesskabet efter den undersøgelsesperiode, der danner grundlag for foranstaltningerne, eller har indgået en uigenkaldelig kontraktlig forpligtelse til at eksportere en betydelig mængde til Fællesskabet,

er det muligt at ændre forordningens artikel 1, stk. 3, ved at indrømme den pågældende eksporterende producent den toldsats, der gælder for samarbejdsvillige producenter, som ikke indgik i stikprøven, dvs. 11,6%.

B. ANMODNINGER FRA NYE EKSPORTERENDE PRODUCENTER

(3) Tre nye indiske eksporterende producenter anmodede om ikke at blive behandlet anderledes end de selskaber, der udviste samarbejdsvilje i forbindelse med den oprindelige undersøgelse, men som ikke indgik i stikprøven, og fremlagde på anmodning beviser, hvoraf det fremgår, at de opfylder kravene i artikel 3 i forordning (EF) nr. 2398/97. De beviser, der er fremlagt af disse selskaber, anses for at være tilstrækkelige til at berettige en ændring af denne forordning ved tilføjelse af de pågældende tre nye eksporterende producenter til listen i bilag I til forordningen. De indiske eksporterende producenter, der er pålagt den vejede gennemsnitlige toldsats på 11,6 %, er opført i bilag I -

UDSTEDT FØLGENDE FORORDNING:

Artikel 1

Følgende selskaber tilføjes til listen over eksporterende producenter fra Indien i bilag I til forordning (EF) nr. 2398/97:

- Creative Mobus Fabrics Limited, Mumbai (Bombay),

- Falcon Finstock Pvt. Ltd, Surat,

- Pacific Exports, Mumbai (Bombay).

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand